Seegfrörni - Alemannische Wikipedia

# Seegfrörni

### Us der alemannische Wikipedia, der freie Dialäkt-Enzyklopedy

de Bodesee wo zum Tail zuegfroren isch

Vonere Seegfrörni redt me, wänn en ganze See so tick zuegfroren isch, das me ohni Gfaar druff chan umelaufe. Das chunt nur seer sälte, in extrem chalte Winter vor.

## [ändere] Bodesee

| Dialäkt: Ùndertòggeborg

De Bodesee isch sit 1077 öppe achtzee mol zuegfroore, die letschtemol i de Joore 1795, 1830, 1880 (tailwiis) und 1963. As Festakt werd binere Bodeseegfrörni s Bild vom Hailige Johann öber de See trait. 1963 isch si i de fiirliche Iisprozession vom tütsche Hagnau is schwizerischi Münsterlinge trait wore, bide nöchste Gfrörni goot s Bild wider zrugg uf Hagnau. De Bruuch isch z erstmool för s Joor 1573 bilait. Die baide Ortschafte liget acht Kilometer usenand.

Ebefalls im Joor 1573 isch de Elsässer Pöstler Andreas Egglisberger mit sim Ross öber de zuegfrorni See gritte, da het em schwöbische Dichter Gustav Schwab asen Iidrugg gmacht, as er d Ballade "Der Reiter und der Bodensee" tichtet het. 1963 isch en muetige junge Maa mit sim Töff uf d Iisdeggi, isch aber nie am anderen Uufer aachoo, sondern gelt sitt denn as verschole.

Demit de Bodesee im Januar oder Februar ganz zuegfrüüre cha mue scho de Herbst zimli chüel sii und abem Nofember mueses iis-chalt werde und d Biise mue biständig öber längeri Zit bloose, aber nie ase, as de See z starch ufgwüelt werd.

## [ändere] Zürisee

| Dialäkt: Züritüütsch

De Zürisee isch sit 1223 föifezwänzg mal ganz zuegfrore, die leschtemal i de Jaar 1880, 1891, 1929 und 1963. Die letschti Seegfrörni vo 1963 isch äs grosses Eräignis gsii. Am 1. Februar hät d NZZ gmäldet, d Iistecki segi begehbar, und scho am gliiche Namitag isch e Schuelklass us Rapperswil druff go Schlittschuefaare. Bis zu 150'000 Lüüt sind am Sunntig druff ufem See underwägs gsii. D Iistecki hät no bis am 7. März aneghebet, nachher isch si z tünn worde und hät nüme dörfe beträtte werde.

Kategorie: Artikel uf Ostschwizertütsch | Artikel uf Züritüütsch | See | Wetter

##### Views

- Artikel
- Diskussion
- Itzigi Version

##### Mitarbeit

- Wikipedia-Portal
- Artikel wo fähle
- Letschti Änderige

##### Hilf

- Froge?
- Stammtisch
- Finanzielli Hilf

##### Suech

##### Anderi Sprooche

- Deutsch